CELEX: C2007/297/47
Language: el
Date: 2007-12-08 00:00:00
Title: Υπόθεση C-457/07: Προσφυγή που ασκήθηκε στις 9 Οκτωβρίου 2007 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας

8.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/29
            
         Προσφυγή που ασκήθηκε στις 9 Οκτωβρίου 2007 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας
   (Υπόθεση C-457/07)
   (2007/C 297/47)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: S. Pardo Quintillán και P. Andrade)
   
      Καθής: Πορτογαλική Δημοκρατία
   Αιτήματα
   Η Επιτροπή ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία δεν εξετέλεσε την απόφαση του Δικαστηρίου (πρώτο τμήμα) της 10ης Νοεμβρίου 2005, που εξεδόθη στην υπόθεση C-432/03, Επιτροπή κατά Πορτογαλικής Δημοκρατίας·
            
         
               —
            
            
               να υποχρεώσει την Πορτογαλική Δημοκρατία να καταβάλει χρηματική ποινή ύψους 37 400 ευρώ ανά ημέρα έως ότου εκτελέσει την απόφαση του Δικαστηρίου·
            
         
               —
            
            
               να υποχρεώσει την Πορτογαλική Δημοκρατία να καταβάλει ημερήσιο πρόστιμο 5 280 ευρώ από 10/11/2005, από της δημοσιεύσεως δηλαδή της αναγνωρίζουσας την παράβαση δικαστικής αποφάσεως, και έως ότου το Πορτογαλικό Δημόσιο εκτελέσει την απόφαση ή έως ότου το Δικαστήριο εκδώσει απόφαση κατά το άρθρο 228 ΕΚ·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα της παρούσας διαδικασίας.
            
         Ισχυρισμοί και κύρια επιχειρήματα
   Η Επιτροπή θεωρεί ότι η Πορτογαλική Δημοκρατία εξακολουθεί να περιορίζει την πρόσβαση στην αγορά απαιτώντας την προηγουμένη έκδοση αδείας για την εμπορία νέων κατασκευαστικών υλικών, για τα οποία δεν υφίστανται τεχνικές προδιαγραφές ούτε αμοιβαία αναγνώριση, πιστοποιούσας την καταλληλότητά τους για ορισμένη χρήση. Ομοίως, η Πορτογαλική Δημοκρατία εξακολουθεί να περιορίζει την πρόσβαση στην αγορά μέσω της μη αναγνωρίσεως της ισοδυναμίας πιστοποιητικών εκδοθέντων σε άλλα κράτη μέλη για νέα υλικά για τα οποία δεν υφίστανται τεχνικές προδιαγραφές, σε περίπτωση κατά την οποία την αναγνώριση ζητεί επιχειρηματίας άλλος πλην του κατασκευαστή ή του εντολοδόχου του.
   Η πορτογαλική νομοθεσία εξακολουθεί να μη προσδιορίζει τί κριτήρια πρέπει να εφαρμόζει η διοίκηση όταν εξετάζει αιτήσεις εκδόσεως αδείας, ώστε η κρίση της να μην είναι αυθαίρετη. Σε περίπτωση ανυπαρξίας τεχνικών προδιαγραφών, ο πορτογαλικός νόμος ορίζει κριτήρια εφαρμοστέα για την έκδοση αποφάσεων αναγνωρίσεως, που δεν είναι αντικειμενικά και παράγουν διακρίσεις.
   Η Πορτογαλική Δημοκρατία εξακολουθεί να μη λαμβάνει τα μέτρα που όφειλε να λάβει σχετικά με τους επιχειρηματίες στους οποίους εφάρμοσε νόμο αντίθετο προς τα άρθρα 28 και 30 ΕΚ.